C 24/45

Kanne 10.10.2022 – Repasi v. komissio

(Asia T-628/22)

(2023/C 24/60)

Oikeudenkäyntikieli: saksa

Asianosaiset

Kantaja: René Repasi (Karlsruhe, Saksa) (edustajat: asianajajat H.-G. Kamann ja D. Fouquet, sekä F. Kainer ja M. Nettesheim)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan delegoidun asetuksen (EU) 2021/2139 muuttamisesta tiettyjen energia-alojen taloudellisten toimintojen osalta ja delegoidun asetuksen (EU) 2021/2178 muuttamisesta kyseisiä taloudellisia toimintoja koskevien tiettyjen tietojen antamisen osalta 9.3.2022 annetun komission delegoidun asetuksen (EU) 2022/1214 (EUVL 2022, L 188, s. 1)

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa yhteen kanneperusteeseen.

Riidanalainen delegoitu asetus (EU) 2022/1214 on kantajan mielestä SEUT 290 artiklan 1 kohdan toisen alakohdan, luettuna yhdessä SEU 2 artiklan, SEU 10 artiklan 1 kohdan, SEU 13 artiklan 1 kohdan ja SEU 14 artiklan 1 kohdan kanssa, joiden sisältö konkretisoidaan johdetussa oikeudessa kantajan parlamentaarisella osallistumisoikeudella, josta säädetään erityisesti Euroopan unionin vaalisäädöksen 6 artiklan 1 kohdan 1 alakohdassa, Euroopan parlamentin jäsenten asemaa koskevien sääntöjen 2 f artiklassa sekä Euroopan parlamentin työjärjestyksen 177 artiklassa ja 218 artiklan 1 kohdassa, vastainen.

Kantajalla on SEU 2 artiklasta, SEU 10 artiklan 1 kohdasta, SEU 13 artiklan 1 kohdasta ja SEU 14 artiklan 1 kohdasta ilmenevä, Euroopan parlamentin jäsenen asemaan perustuva yksilöllinen oikeus osallistua sääntöjenmukaiseen lainsäädäntömenettelyyn, joka konkretisoidaan johdetussa oikeudessa kantajan parlamentaarisella osallistumisoikeudella, josta säädetään erityisesti Euroopan unionin vaalisäädöksen 6 artiklan 1 kohdan 1 alakohdassa, Euroopan parlamentin jäsenten asemaa koskevien sääntöjen 2 f artiklassa sekä Euroopan parlamentin työjärjestyksen 177 artiklassa ja 218 artiklan 1 kohdassa. Kantajan mukaan Euroopan komissio loukkasi antamalla riidanalaisen delegoidun asetuksen SEUT 290 artiklan nojalla sen sijaan, että se olisi saattanut lainsäädäntöehdotuksella vireille tilanteeseen soveltuvan tavanomaisen lainsäädäntömenettelyn, josta määrätään SEUT 289 artiklassa, paitsi Euroopan parlamentille SEU 14 artiklan 1 kohdan, SEUT 289 ja SEUT 294 artiklan sekä SEU 13 artiklan 2 kohdan 1 alakohdasta ilmenevän toimielinten välisen tasapainon periaatteen perusteella kuuluvaa institutionaalista lainsäädäntövaltaa myös kantajan yksilöllistä oikeuttaa osallistua välittömästi ja henkilökohtaisesti sääntöjenmukaiseen lainsäädäntömenettelyyn. Euroopan parlamentin jäsen voi kantajan mukaan vedota toimivaltajärjestyksen tai olennaisen menettelymääräyksen rikkomiseen taikka harkintavallan väärinkäyttöön, joihin muu unionin toimielin on syyllistynyt, nostamalla SEUT 263 artiklan 4 kohdan nojalla kumoamiskanteen, jos hänen oikeuttaan osallistua sääntöjenmukaiseen lainsäädäntömenettelyyn on loukattu, saadakseen asian Euroopan parlamentin käsiteltäväksi.

Fossiilisella maakaasulla ja ydinvoimalla tapahtuvan energiantuotannon luokitteleminen 18.6.2021 annetussa taksonomia-asetuksessa (EU) 2020/852 tarkoitetuiksi ympäristön kannalta kestäviksi taloudellisiksi toiminnoiksi on kantajan mukaan – poliittisista vakaumuksista riippumatta – kestävien investointien helpottamisen keskeinen ja erittäin poliittinen osa, jossa on SEUT 290 artiklan 1 kohdan toisen alakohdan mukaan noudatettava SEUT 289 mukaista lainsäätämisjärjestystä. Antamalla riidanalaisen delegoidun asetuksen – riippumatta sen aineellisesta sääntöjenmukaisuudesta – komissio ylitti kantajan mukaan toimivaltansa SEU 13 artiklan 2 kohdan 1 alakohdasta ilmenevän toimielinten välisen tasapainon periaatteen vastaisesti. Samalla se loukkasi Euroopan parlamentin lainsäädäntövaltaa ja kantajan demokraattis-parlamentaarista oikeutta osallistua sääntöjenmukaiseen lainsäädäntömenettelyyn.